b'\n_START_ARTICLE_\nRurik\n_START_SECTION_\nIme\n_START_PARAGRAPH_\nRurik je poslovanjena oblika germanskega imena, ki ustreza sodobnemu angle\xc5\xa1kemu imenu Roderick ter \xc5\xa1panskemu in portugalskemu Rodrigo. V starogermanskih jezikih je imel obliki Hrodrick (stara visoka nem\xc5\xa1\xc4\x8dina) in Hro\xc3\xb0ric (stara angle\xc5\xa1\xc4\x8dina). V staronordijskem jeziku je imel obliki Hr\xc5\x93rekr  (Norve\xc5\xa1ka, Islandija) in R\xc3\xb8RikR (Danska, Norve\xc5\xa1ka), iz katere je nastala oblika Rurik. V stari angle\xc5\xa1ki juna\xc5\xa1ki pesnitvi Beowulf ima ime obliko Hr\xc3\xa9\xc3\xb0r\xc3\xadk.\n_START_SECTION_\nZgodovina\n_START_PARAGRAPH_\nRurikov prihod na oblast v Ladogi in Novgorodu je \xc5\xa1e vedno predmet razprav. Edini podatek o njem je iz ruske Primarne kronike iz 12. stoletja, ki pravi, da so \xc4\x8cud, Sloveni, Merjani, Vepsi in Krivi\xc4\x8di, ki so bili me\xc5\xa1anica ugrofinskih in slovanskih plemen,\xc2\xa0\xc2\xbb...pregnali Varjage nazaj \xc4\x8dez morje, jim prenehali pla\xc4\x8devati davke in vzpostavili svojo oblast". Plemena so se po njihovem odhodu za\xc4\x8dela prepirati in nazadnje povabila Rurika, da jim vlada in ponovno vzpostavi red._NEWLINE_Rurik je ostal na oblasti do svoje smrti leta 879. Poro\xc4\x8den je bil z Efando (Edvino Alfrind Ingrid) Urmansko in za\xc4\x8del dinastijo Rurikov. Njegovi nasledniki so prestolnico prestavili iz Novgoroda v Kijev in ustanovili Kijevsko Rusijo, ki je obstojala vse do leta 1240, ko so jo uni\xc4\x8dili Mongoli. Zadnji vladar iz dinastije Rurikov je bil ruski car Vasilij IV. Ruski, ki je umrl leta 1612._NEWLINE_V Novgorodski oblasti je velika pogrebna gomila, katero lokalni prebivalci vztrajno branijo pred arheolo\xc5\xa1kimi izkopavanji in zanjo trdijo, da je Rurikov grob.\n_START_SECTION_\nPoreklo\n_START_PARAGRAPH_\n\xc4\x8ceprav nekateri zgodovinarji poudarjajo folklorno poreklo legende o Ruriku in potemtakem zavra\xc4\x8dajo Rurika kot zgodovinsko osebo, je v vzhodni Evropi njegovo poreklo \xc5\xa1e vedno predmet razprav._NEWLINE_Primarna kronika pravi, da je bil Rurik pripadnik Rusov, varja\xc5\xa1kega plemena, ki ga kronist primerja z Danci, \xc5\xa0vedi, Angle\xc5\xbei in Gotlandci. V 20. stoletju so arheologi delno potrdili dogodke, o katerih pi\xc5\xa1e Primarna kronika. Odkrili so, da je bila Ladoga, katere ustanovitev pripisujejo Ruriku, resni\xc4\x8dno ustanovljena sredi 8. stoletja. Lon\xc4\x8dena posoda, kuhinjske potreb\xc5\xa1\xc4\x8dine in na\xc4\x8din gradnje hi\xc5\xa1 iz obdobja ustanovitve mesta so enake vzorcem, ki so takrat prevladovali na Jutlandu. _NEWLINE_Nekateri slovanski zgodovinarji, na primer B.A. Ribakov in njegovi zagovorniki, trdijo, da so si Rurikovo povabilo proskandinavsko usmerjeni kronisti izposodili iz nekega hipoteti\xc4\x8dnega nordijskega dokumenta. Primarna kronika trdi, da je Rurik pri\xc5\xa1el v slovanske de\xc5\xbeele skupaj z bratoma Sineusom in Truvorjem in ju nato poslal vladat v Beloozero (sedanji Belozersk) in Izborsk. Ribakov Sineusa in Truvorja ne povezuje s Signjotrom in Torvaldom, ampak trdi, da je kronist pri prepisovanju podatov besedi \'sine hus\' (s hi\xc5\xa1o) in \'tru voring\' (z zvesto stra\xc5\xbeo) napa\xc4\x8dno interpretiral kot imeni Rurikovih bratov Sineusa in Truvorja._NEWLINE_Naslednja teorija trdi, da je bil Rurik zaradi me\xc5\xa1anih zakonov med Varjagi in Slovani me\xc5\xa1anega varja\xc5\xa1ko-slovanskega porekla. Teorija temelji na podatkih ruskega zgodovinarja Vasilija Tati\xc5\xa1\xc4\x8deva iz 18. stoletja, ki je bil tudi sam Rurikovega porekla, ki je trdil, da je bil Rurik venetskega porekla. Tati\xc5\xa1\xc4\x8dev je \xc5\xa1el celo tako dale\xc4\x8d, da je Rurikovo mater imenoval Umila, starega o\xc4\x8deta po materini strani Gostomisl in bratranca Vadim. Rurikov o\xc4\x8de je bil iz Finske. Tisti, ki verjamejo v njegove trditve, pravijo, da temeljijo na podatkih iz izgubljene Joahimove kronike._NEWLINE_Zadnja teorija Rurika istoveti z danskim vikingom Rorikom Dorestadskim (Jutlandskim), ki je vladal od zahodne obale Jutlanda do severne Francije.\n_START_SECTION_\nRorik Dorestadski\n_START_PARAGRAPH_\nEdini Rurik (Hr\xc3\xb6rek), ki ga omenjajo zahodnoevropske kronike, je bil Rorik Dorestadski, konung iz vladarske hi\xc5\xa1e Hedeby. Rorika se \xc5\xbee od 19. stoletja posku\xc5\xa1a poistovetiti z vikin\xc5\xa1kim knezom Rurikom iz ruskih kronik. Aleksander Nazarenko tak\xc5\xa1ni identifikaciji ugovarja._NEWLINE_Rorik Dorestadski je bil rojen okrog leta 810 ali 820 o\xc4\x8detu Ali Anulu, 9. kralju Hedebyja. Frankovske kronike omenjajo, da je od cesarja Ludvika Pobo\xc5\xbenega dobil posesti v Friziji. Ker mu to ni bilo dovolj, je za\xc4\x8dal pleniti po sosednjih pokrajinah: leta 850 je zavzel Dorestad, leta 857 Hedeby, leta 859 pa je oplenil Bremen. Besni cesar mu  je zato leta 860 odvzel vse posesti. Po tem dogodku je Rorik za nekaj \xc4\x8dasa izginil iz zahodnih kronik, prav takrat pa se je leta 862 na  vzhodnem Baltiku  pojavil Rurik, zgradil trdnjavo Ladoga in se kasneje preselil v Novgorod._NEWLINE_Rorik Dorestadski se je v frankovskih kronikah ponovno pojavil leta 870, ko mu je cesar Karel Ple\xc5\xa1asti vrnil posesti v Friziji. Leta 882 ga \xc5\xbee omenjajo kot mrtvega. Ruske kronike za Rurika trdijo, da je umrl leta 879 v Novgorodu. Zahodni viri omenjajo, da so vladarja Frizije pokristjanili Franki, kar bi lahko bila nekak\xc5\xa1na vzporednica s pokristjanjenjem Rusov, o katerem je poro\xc4\x8dal partiarh Fotij leta 867.\n_START_SECTION_\nRurikovi nasledniki\n_START_PARAGRAPH_\nRurikova dinastija je vladala v Kijevu oziroma v Kijevski Rusiji. Po uni\xc4\x8denju dr\xc5\xbeave leta 1240 je \xc5\xa1e naprej vladala v dveh od treh kijevskih nasledstvenih dr\xc5\xbeav: Gali\xc5\xa1ko-Volinski kne\xc5\xbeevini, v kateri so Ruriki vladali do smrti Andreja in Leva II. leta 1323 in v severovzhodnih kne\xc5\xbeevinah, ki so se nazadnje zdru\xc5\xbeile v Veliko moskovsko kne\xc5\xbeevino, v kateri so Ruriki vladali do smrti Fedorja I. leta 1598._NEWLINE_Ena od Rurikovih potomk je bila tverska velika kneginja Katarina Velika, ki se je leta 1745 poro\xc4\x8dila s Petrom III. iz dinastije Romanov in zdru\xc5\xbeila obe dinastiji. _NEWLINE_Rurikovi potomci so bili tudi zgodovinar Vasilij Tati\xc5\xa1\xc4\x8dev, filmski producent Jacques Tati, ruske plemi\xc5\xa1ke dru\xc5\xbeine Volkonski, Obolenski, \xc5\xa0ujski, Dolgorukov, Hilkov, Repnin, Gor\xc4\x8dakov, Gagarin, Vasil\xc4\x8dikov in Putjatin ter rutenijske (ukrajinske) dru\xc5\xbeine Ostrogski, Vareg-Masalski in \xc4\x8cetvertinski. _NEWLINE_Preko \xc5\xbeene francoskega kralja Henrika I., ki je bila rojena v Ukrajini, ima Rurik potomce tudi v zahodni Evropi._NEWLINE_Iz Rurikove dinastije je bila tudi Ana Kijevska, h\xc4\x8derka velikega kneza Jaroslava Modrega, ki je bila poro\xc4\x8dena s francoskim kraljem Henrikom I.. Zaradi te zveze mnogo plemi\xc5\xa1kih in neplemi\xc5\xa1kih zahodnih Evropejcev trdi, da so Rurikovi potomci.'